KVBA beslis ten gunste van werker wat inenting weierArgieffoto ter illustrasie. (Foto: GCIS) Die Kommissie vir Versoening, Bemiddeling en Arbitrasie (KVBA) het in nog ŉ onlangse saak oor verpligte inenting teen ŉ werkgewer bevind in ŉ onbillike ontslag- dispuut wat verband hou met ŉ werknemer se weiering om haar te laat inent. Die KVBA het ook die maksimum vergoeding aan die werknemer toegeken. Kgomotso Tshatshu is deur Baroque Medical afgedank nadat sy geweier het om ingeënt te word en sy is ook ŉ skeidingspakket geweier. Baroque Medical het ŉ verpligte inentingsbeleid ten opsigte van al sy werknemers geïmplementeer en indien ŉ werknemer sou weier om ingeënt te word, is dit gesien as ŉ oortreding van die beleid en kan hul diens op grond van operasionele vereistes beëindig word. Tshatshu het geweier om ingeënt te word weens ŉ nadelige reaksie op ŉ griepinspuiting tien jaar tevore, en haar siening dat die entstowwe eksperimenteel is. Baroque Medical het egter nie die redes vir Tshatsu se weiering aanvaar nie al het sy verskeie mediese sertifikate verskaf. Die werknemer se diens is uiteindelik om operasionele redes beëindig en sy is ŉ skeidingspakket geweier. Lauren Salt, ŉ direkteur in die regsfirma ENSafrica se indiensnemingspraktyk, het gesê Tshatsu het by die KVBA die grondslag waarop Baroque Medical die verpligte inentingsbeleid geïmplementeer het betwis en beweer dat dit ŉ “onredelike reël” is. “Die applikant het spesifiek beweer dat vergaderings in ŉ stadium meestal op afstand gedoen is, dat sy ŉ skootrekenaar gekry het en alleen in ŉ raadsaal gewerk het en dat sosiale distansiëring en ander protokolle van toepassing was. Sy het nie die noodsaak vir die entstofmandaat ingesien nie.” Volgens Salt het die kommissaris in sy beslissing twee aspekte behandel, naamlik of die entstofmandaat ŉ redelike reël is en of die werknemer se ontslag billik was. “Die kommissaris het tot die gevolgtrekking gekom dat verpligte inentingsbeleid (in alle omstandighede) nie net onredelik is nie, maar dat dit geen plek in die Suid-Afrikaanse arbeidsmark het nie.” Uiteindelik het die kommissaris bevind dat ŉ werkgewer geen reg het om verpligte inenting op te lê nie en het in werklikheid so ver gegaan as om dit ongrondwetlik te verklaar. “Hoewel hierdie toekenning sekerlik aandag sal trek, is dit nie ŉ uitgemaakte saak dat dit deur ander kommissarisse gevolg sal word nie, veral in die lig van die feit dat daar reeds ŉ aantal beslissings was wat ŉ werkgewer se mag om verpligte inenting in die werkplek op te lê, bevestig het,” sê Salt.